
ועדת החוקה, חוק ומשפט
08/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 215>
מישיבת ועדת החוקה, חוק ומשפט
יום שלישי, י' בתמוז התשע"ד (08 ביולי 2014), שעה 12:00
<סדר היום:>
<1. תקנות איסור הלבנת הון (כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים), התשע"ד-2013>
<2. תקנות איסור הלבנת הון (כללים לבקשת מידע והעברתו מן הרשות המוסמכת לאגף המודיעין במטה הכללי של צבא ההגנה לישראל) התשע"ד-2014>
<3. תקנות איסור הלבנת הון (כללים לבקשת מידע והעברתו מן הרשות המוסמכת לאגף הביטחון במערכת הביטחון), התשע"ד-2014>
נכחו:

<חברי הוועדה:> 
אברהם מיכאלי– היו"ר
<מוזמנים:> 
	עו"ד לילך וגנר
	–
	יעוץ וחקיקה פלילי, משרד המשפטים

	עו"ד שלומית ווגמן
	–
	יועצת משפטית, הרשות לאיסור הלבנת הון

	עו"ד מאיה לדרמן
	–
	יעוץ משפטי, הרשות לאיסור הלבנת הון

	רס"ן א. ד.
	–
	יועצת משפטית לחיל המודיעין, משרד הביטחון

	ג. כ.
	–
	לשכה משפטית, מערכת הביטחון, משרד הביטחון

	א.ח.
	–
	משרד הביטחון

	י.ס.
	–
	משרד ראש הממשלה

	א.א. 
	–
	משרד ראש הממשלה

	רפ"ק קובי כהן
	–
	ר' חוליית הלבנת הון ומימון טרור, המשרד לביטחון פנים


<ייעוץ משפטי: >
אלעזר שטרן
<מנהלת הוועדה:>
דורית ואג
<רישום פרלמנטרי:>
יעקב סימן טוב
<תקנות איסור הלבנת הון (כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים), התשע"ד-2013>
<תקנות איסור הלבנת הון (כללים לבקשת מידע והעברתו מן הרשות המוסמכת לאגף המודיעין במטה הכללי של צבא ההגנה לישראל) התשע"ד-2014>
<תקנות איסור הלבנת הון (כללים לבקשת מידע והעברתו מן הרשות המוסמכת לאגף הביטחון במערכת הביטחון), התשע"ד-2014>
<היו"ר אברהם מיכאלי:>

טוב, צהריים טובים. אני פותח את ישיבת ועדת החוקה, חוק ומשפט. היום, י' בתמוז התשע"ד, 8 ליולי 2014.


בסדר היום כמה נושאים: תקנות, שלושה סוגים של תקנות. נתחיל מהראשון –  תקנות איסור הלבנת הון (כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים), התשע"ד-2013.


מי מציג לי את התקנות?

<לילך וגנר:>
אני אציג את כל שלושת - - - 

<היו"ר אברהם מיכאלי:>
כן. כל אחד, בבקשה, אפילו שאני מכיר מכם – שם מלא לפרוטוקול.
כן, בבקשה.

<דורית ואג:>
חוץ ממי שלא.

<לילך וגנר:>
לילך וגנר, משרד המשפטים.

מדובר בשלושה סטים של תקנות שנוגעות להעברת מידע שהן נגזרות של תיקון חקיקה לחוק איסור הלבנת הון, תיקון מספר 10, שפורסם במאי 2012. התיקון הזה תיקן את סעיף 30 לחוק איסור הלבנת הון ואפשר לגופי ביטחון נוספים, שהם שלושת הגופים שהתקנות עוסקות בהם, לקבל מידע מהרשות לאיסור הלבנת הון, בהתאם לכללים שייקבעו. ואלה התקנות שאנחנו מביאים לאישור הוועדה שעוסקים בצורה די טכנית בכללים להעברת המידע.

<היו"ר אברהם מיכאלי:>
זה במקביל לגופים אחרים - - -

<לילך וגנר:>
זהו, די העתקנו את התקנות של השב"כ, שהן תקנות מאוד-מאוד דומות לתקנות האלה, וקבענו את הפונקציונרים בתוך הגופים האלה שיוכלו להעביר, לבקש את המידע מהרשות לאיסור הלבנת הון ואת הפרוצדורה לעשות את זה.
יש לי תיקון קטן של נוסח בטעות בתקנות שמדברות על אגף הממונה על הביטחון במערכת הביטחון - - -

<היו"ר אברהם מיכאלי:>
נגיע לזה בקריאה, תתקני אותו. לא עכשיו.

<לילך וגנר:>
אני אקרא את כל שלושת?
<היו"ר אברהם מיכאלי:>
בוודאי. חייב לקרוא את - - -

<דורית ואג:>
אני לא בטוחה שצריך, הם לא חייבים. תקנות אין חובה לקרוא.

<אלעזר שטרן - הלשכה המשפטית:>
מספיק אחד. לא צריך - - -

<היו"ר אברהם מיכאלי:>
בסדר.

<לילך וגנר:>
כן. אז רק אני אעיר שבסעיף 4 - - -

<היו"ר אברהם מיכאלי:>
לא, אחד אני כן רוצה לקרוא שיהיה ברור לנו מה המסגרת.

<לילך וגנר:>
כן, כן.

<היו"ר אברהם מיכאלי:>
אחר כך, אם יש שינויים של בעלי תפקידים, כאלה או אחרים, אז נדגיש אותם.

<לילך וגנר:>
בסעיף 4(א), היועץ המשפטי אלעזר שטרן, כתוב בטעות "מהמוסד" על אף שזה עוסק ביחידה.
<אלעזר שטרן - הלשכה המשפטית:>
כן.

<היו"ר אברהם מיכאלי:>
טוב, בואי תתחילי להקריא כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים. את הנוסח הזה, ואז אנחנו נדע שאנחנו קראנו את הנוסח הזה לפרוטוקול; ואת השינויים שנובעים בנוסח השני ובנוסח השלישי – רק נגיד מה השינויים. כן.

בעצם, אנחנו מדברים על אותה מסגרת שכבר אישרנו לגופים אחרים, ואנחנו לא משנים פה את החוק ולא את המסגרת שאישרנו בחקיקה, וזה הכול מאושר.

מבחינתנו, היו לנו הערות?

<אלעזר שטרן - הלשכה המשפטית:>
לא.

<היו"ר אברהם מיכאלי:>
על עיקרון?

<קריאה:>
לא.

<היו"ר אברהם מיכאלי:>
אין לנו.

<אלעזר שטרן - הלשכה המשפטית:>
העיקרון מוסדר בחוק, עכשיו זו רק הטכניקה.

<היו"ר אברהם מיכאלי:>
העיקרון מוסדר.

כן. מישהו רוצה להעיר משהו לפני קריאת התקנות, בבקשה, מהגופים שמוזמנים לוועדה? אז אני מרשה לכם שנעשה, סעיפים שלמים שנקרא. מי שרוצה להעיר הערות, נעיר במקום. כן.

בואי בבקשה, תתחילי להקריא את הנוסח הראשון.
<לילך וגנר:>
הגדרות – 1. "בתקנות אלה:

"ארגון טרור", "ארגון טרור מוכרז", "מעשה טרור" – כהגדרתם בחוק איסור מימון טרור, התשס"ה-2005;
"הרשות המוסמכת" – הרשות המוסמכת לפי סעיף 29(א) לחוק"; זו הרשות לאיסור הלבנת הון. 

"המוסד" – "המוסד למודיעין ולתפקידים מיוחדים;

"מאגר מידע" – מאגר המידע שהוקם לפי סעיף 28 לחוק;

"מידע" – כל נתון שהתקבל במאגר המידע לפי הוראות החוק, וכן כל עיבוד שלו;

"מען" – שם הרחוב, מספר הבית, שם היישוב ומיקוד, ואם המען אינו בישראל – גם שם המדינה;
"פרטי זיהוי" – מספר תעודת זהות; לגבי אזרח חוץ שלפי דיני מדינת אזרחותו והמדינה שבה הוא תושב אין תעודת זהות – מספר זיהוי רשמי וסדרתי אחר הנהוג במדינתו, וכן מספר דרכון תקף ושם מדינה שהנפיקה אותו".

<היו"ר אברהם מיכאלי:>
טוב, רק שנייה, לפני סעיף 2, יש לנו הערות כלשהן על הנוסח הזה? מישהו רצה להעיר משהו, בבקשה?

סעיף 2.

<לילך וגנר:>
בקשה לקבלת מידע – 2. (א) "בקשת המוסד לקבלת מידע מן הרשות המוסמכת (להלן – בקשת המידע) תהיה בכתב ויפורטו בה כל אלה:

(1) שם האדם שלגביו מבקשים את המידע, פרטי זיהויו ומענו, מספר חשבון בציון המקום שבו נוהל, ככל שפרטים אלה ידועים למוסד, או כל פרט אחר שביחס אליו מתבקש המידע;

(2) פרק הזמן שלגביו מתבקש המידע;

(3) תיאור הנסיבות והנימוקים המצדיקים, לדעת המוסד, את העברת המידע מן הרשות המוסמכת למוסד, לצורך ביצוע תפקידיו בנוגע לפעילות של ארגוני טרור וארגוני טרור מוכרזים, בנוגע למעשי טרור, בנוגע למימון של ארגונים או מעשים כאמור, וכן בנוגע לפגיעה בביטחון המדינה;

(4) סיווג הסודיות של הפרטים הכלולים בבקשה;

(5) מידת הדחיפות שבה נדרשת העברת המידע מן הרשות המוסמכת למוסד.

(ב) בבקשת מידע ובנימוקיה יכול שייכללו פרטים בדבר מידע המצוי במוסד".

<היו"ר אברהם מיכאלי:>
בסדר. יש הערות?

סעיף 3.

<לילך וגנר:>
דרכי הגשת הבקשה לקבלת מידע – 3. "בקשת מידע תופנה לראש הרשות המוסמכת בידי אחד מאלה (להלן – המבקש):
(1) ראש מערך מודיעין כללי במוסד";

<היו"ר אברהם מיכאלי:>
יש הגדרת תפקיד ספציפית כזאת?

<לילך וגנר:>
זה ההגדרות שקיבלנו מהגוף הרלוונטי.

<קריאה:>
כן.

<היו"ר אברהם מיכאלי:>
זה מה שאני רוצה להבין. שלא יהיה פה מצב של אי הבנות, - -

<לילך וגנר:>
לא, לא, לא - - -

<היו"ר אברהם מיכאלי:>
- - שהתכוונו ל-א' ובסוף ב' יגיש את זה.

<קריאה:>
יש, יש.

<היו"ר אברהם מיכאלי:>
יש הגדרת תפקיד במוסד שיודעים מי זה האיש. בסדר.

<לילך וגנר:>
אכן.

(2) "בעל תפקיד אחר, שיקבע ראש המוסד, בהתייעצות עם ראש הרשות המוסמכת".
בקשה לקבלת פרטים נוספים – 4. (א) "ראש הרשות המוסמכת רשאי לבקש פרטים נוספים מן המבקש, ככל הנדרש, לדעתו, לצורך טיפול בבקשה; בפנייתו יפרט ראש הרשות המוסמכת את טיב הפרטים הנוספים המבוקשים מהמוסד וינמק את הצורך בפרטים אלה.

(ב) לא העביר המבקש את הפרטים הנוספים המבוקשים, כולם או חלקם, יחליט ראש הרשות המוסמכת בבקשה על בסיס הנתונים שנמסרו".

<היו"ר אברהם מיכאלי:>
יש הערות?

סעיף 5.

<לילך וגנר:>
העברת מידע מהרשות המוסמכת למוסד – 5. "החליט ראש הרשות המוסמכת להעביר מידע למוסד, יעבירו למבקש בהקדם האפשרי בנסיבות העניין, תוך התחשבות במידת הדחיפות שצוינה בבקשת המידע".

<היו"ר אברהם מיכאלי:>
טוב.

<לילך וגנר:>
דחיית בקשה לקבלת מידע – 6. (א) "החלטת ראש הרשות המוסמכת לדחות את בקשת המידע, כולה או חלקה תהיה בכתב ומנומקת, ולאחר שניתנה למבקש הזדמנות לטעון את טענותיו בפניו; ראש הרשות המוסמכת ייתן את החלטתו בהקדם האפשרי בנסיבות העניין, ותוך התחשבות במידת הדחיפות שצוינה בבקשה".
(ב) החלטת ראש הרשות המוסמכת לדחות את הבקשה תועבר למבקש מיד לאחר קבלתה".

<היו"ר אברהם מיכאלי:>
טוב.

<לילך וגנר:>
ערר – 7. (א) "המבקש רשאי להגיש ליועץ המשפטי לממשלה ערר על החלטת ראש הרשות המוסמכת לפי תקנה 6; הערר יוגש בכתב ויצורפו אליו כל המסמכים והמידע שהובאו בפני ראש הרשות המוסמכת.
(ב) עותק מן הערר כאמור בתקנת משנה (א) יועבר אל ראש הרשות המוסמכת, אשר יעביר את התייחסותו ליועץ המשפטי לממשלה בהקדם האפשרי, תוך התחשבות במידת הדחיפות שצוינה בבקשה, ולא יאוחר מ-14 ימים מן היום שבו נמסר לראש הרשות המוסמכת עותק של הערר".

<היו"ר אברהם מיכאלי:>
מה קורה עם בקשות דחופות?

<לילך וגנר:>
אמרנו שתצוין מידת הדחיפות, ושהכול - - -
<היו"ר אברהם מיכאלי:>
לפי הנוהל הזה, עד שיתקבלו תשובות פה יכול לקחת חודש.

<קריאה:>
לא - - -

<קריאה:>
הסר דאגה מליבך - - -

<לילך וגנר:>
כן. - - - מטופל מיידית. גם לגבי השב"כ יש את הכללים הדומים. הן יכולות להעיד, חברותיי מהרשות לאיסור הלבנת הון שאין עיכובים בעניינים האלה.

<היו"ר אברהם מיכאלי:>
אין עיכובים, אבל אני רוצה, בשביל זה, בתקנות האחרות שאישרנו אין משהו ספציפי לגבי מקרים חריגים מיוחדים שמקבלים תשובות s.o.s.?

<לילך וגנר:>
לגבי השב"כ, זה דומה.

<שלומית ווגמן:>
אין הסדרה מסודרת בתוך התקנות. יחד עם זאת, יש נהלי עבודה פנימיים מול הגופים הללו, וברגע - - -

<היו"ר אברהם מיכאלי:>
אז בואו נגיד ככה: אם הם פנו בבקשה דחופה, שחייבים - -

<שלומית ווגמן:>
זה יטופל מיידית. יש לנו - - -

<היו"ר אברהם מיכאלי:>
- - הפצצה מתקתקת. השאלה היא האם בדבר הזה יש לכם מנגנון ערוך לזה שיוכלו לקבל תשובות מיידות, אפילו היועץ המשפטי לממשלה, מישהו מוסמך שיערב את הגורם המתאים שייתן החלטה מיידית?
<שלומית ווגמן:>
בוודאי.

<היו"ר אברהם מיכאלי:>
יש לכם מנגנון כזה?

<מאיה לדרמן:>
יש כוננויות אצלנו - - - לדברים האלה.

<היו"ר אברהם מיכאלי:>
וזה לא בתקנות? זה לא בתקנות?

<מאיה לדרמן:>
לא בתקנות - - -

<שלומית ווגמן:>
לא, לא בתקנות.

<היו"ר אברהם מיכאלי:>
זה במסגרת עבודה פנימית?

<שלומית ווגמן:>
נכון. בשביל זה אנחנו - - -

<היו"ר אברהם מיכאלי:>
וזה מקובל עליכם, משרד המשפטים?

<לילך וגנר:>
כן.

<היו"ר אברהם מיכאלי:>
והגופים?

<קריאה:>
כן.

<קריאה:>
כן.

<היו"ר אברהם מיכאלי:>
טוב.

<לילך וגנר:>
דרכי העברת מידע – 8. "התקשורת לפי תקנות אלה בין המוסד לבין הרשות המוסמכת תיעשה לפי קביעת מי שמונה 'הקצין המוסמך' במוסד מכוח החוק להסדרת הביטחון בגופים ציבוריים, התשנ"ח-1998, בהסכמת ראש הרשות המוסמכת, באחת או יותר מן הדרכים המפורטות להלן:
(1) בתקשורת ברשת פרטית (VPN – virtual private; network).

(2) במדיה מגנטית – לרבות דיסקטים, תקליטורים או כל אמצעי נתיק אחר;
(3) על גבי מסמכי נייר".

<היו"ר אברהם מיכאלי:>
מה לגבי אבטחה של הדברים האלה? איך זה עובד?

<קריאה:>
יש אבטחת מידע, של מאגר המידע.

<שלומית ווגמן:>
לנושא הזה יש תקנות אבטחת מידע מיוחדות של מאגר המידע.

<היו"ר אברהם מיכאלי:>
אני מדבר על רשות לאיסור הלבנת הון.

<שלומית ווגמן:>
הרשות לאיסור הלבנת הון פועלת לפיהן.

<היו"ר אברהם מיכאלי:>
כן? טוב.

<לילך וגנר:>
9. "תחילתן של תקנות אלה עם פרסומן".
התקנות שנוגעות ליחידה במלמ"ב ולאמ"ן הן דומות בעיקרן - - -

<היו"ר אברהם מיכאלי:>
זהו, אז כל בעלי התפקידים - - 

<לילך וגנר:>
בדיוק. רק מוגדרים בהם בעלי תפקידים שונים.

<היו"ר אברהם מיכאלי:>
- - הם מקבילים, פלוס מינוס, אבל יודעים מי האנשים המוסמכים. שאין פה מצב שכל אחד פונה וכל אחד יכול לקבל את המידע הזה.

<לילך וגנר:>
בהחלט. אני מפנה לתקנה 3 לכל אחד מהסטים של התקנות הללו, שמפרטת מיהו בעל התפקיד שפונה לרשות המוסמכת בבקשה למידע.
<היו"ר אברהם מיכאלי:>
- - - פה לגבי אמ"ן – דרגת סגן אלוף; בעל תפקיד אחר. הבנתי.

<דורית ואג:>
שקבע ראש אמ"ן.

<היו"ר אברהם מיכאלי:>
כן, ראיתי באמ"ן. ואותו דבר אני רואה פה. 

<דורית ואג:>
גוש חטיבה הוא - - -

<היו"ר אברהם מיכאלי:>
כן. "בעל תפקיד ביחידה בדרגה של ראש חטיבה או בדרגה גבוהה ממנה". וכולי.
איפה התיקון שרצית להכניס? באיזה סעיף זה היה?
<לילך וגנר:>
אני רק ציינתי - - -

<קריאה:>
סעיף 4.

<דורית ואג:>
סעיף 4.

<לילך וגנר:>
כן, בתקנה 4, לגבי המלמ"ב, בטעות הועתק באופן טכני שזה יהיה מהמוסד – הכוונה מהיחידה.

<היו"ר אברהם מיכאלי:>
בואי תקריאי את הנוסח לפרוטוקול, שיהיה ברור רק מה את רוצה.

<אלעזר שטרן - הלשכה המשפטית:>
במקום המילה "מהמוסד" - - -

<היו"ר אברהם מיכאלי:>
הבנתי.

<לילך וגנר:>
"מהיחידה". זה פשוט - - -

<היו"ר אברהם מיכאלי:>
בסדר גמור.

<לילך וגנר:>
כן. מאחר שהעתקנו את - - - נפלה טעות.

<היו"ר אברהם מיכאלי:>
בסדר גמור.
סעיף 4: "בפנייתו יפרט ראש הרשות המוסמכת את טיב הפרטים הנוספים המבוקשים מהיחידה וינמק את הצורך בפרטים אלה". זה התיקון?
<לילך וגנר:>
כן.

<היו"ר אברהם מיכאלי:>
טוב. 

מישהו רוצה להעיר משהו?

<י.ס.:>
לגבי בעלי התפקידים במוסד, אני מבקש רק למחוק את המילה "כללי". זה ראש מערך מודיעין במוסד. כללי - - -

<היו"ר אברהם מיכאלי:>
רגע, רגע, בואו נפתח את הסעיף. על איזה סעיף אתה מדבר? תפנו אותי.

<י.ס.:>
סעיף 3(1).

<היו"ר אברהם מיכאלי:>
סעיף 3(1). מה אתה אומר?

<י.ס.:>
רשום "ראש מערך מודיעין כללי במוסד". אני מבקש למחוק את המילה "כללי".

<קריאה:>
לא קוראים לו "כללי"?

<י.ס.:>
לא. זה ראש מערך מודיעין.

<היו"ר אברהם מיכאלי:>
לכן שאלתי בדיוק את הגדרת התפקיד.
<לילך וגנר:>
נכון. אנחנו קיבלנו את ההגדרות מהגופים, ומקובל עלינו - - -

<היו"ר אברהם מיכאלי:>
בסדר. אז זה בסדר? זה מקובל עליכם?

<לילך וגנר:>
אכן.

<היו"ר אברהם מיכאלי:>
הרשות לאיסור הלבנת הון?

<קריאה:>
- - -

<היו"ר אברהם מיכאלי:>
בסדר?

עוד מישהו, בבקשה?

<א.ד.:>
רק אדוני - - - ביחס לאמ"ן - - -
<היו"ר אברהם מיכאלי:>
בואי, תזדהי בשם.

<א.ד.:>
אסנת, היועצת המשפטית של אמ"ן. 

הנוסח של התקנות תואם איתנו ומקובל עלינו.

<היו"ר אברהם מיכאלי:>
בסדר גמור.

אז אמ"ן, מלמ"ב, המוסד למודיעין ולתפקידים מיוחדים והרשות לאיסור הלבנת הון – כולכם בסדר? שלמים עם זה?

טוב, אז אני מביא להצבעה. כל תקנה בפני עצמה או את כל התקנות ביחד אפשר - - -?

<דורית ואג:>
אפשר גם ביחד.

<היו"ר אברהם מיכאלי:>
אז בואו, זהו, שיהיה ברור לפרוטוקול.


טוב, תקנות איסור הלבנת הון (כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים), התשע"ד-2013. אני מביא את זה להצבעה.
הצבעה
בעד – פה אחד
נגד – אין
נמנעים – אין
ההצעה לאשר את תקנות איסור הלבנת הון (כללים לבקשת מידע והעברתו מן הרשות המוסמכת למוסד למודיעין ולתפקידים מיוחדים), התשע"ד-2013, נתקבלה.

<היו"ר אברהם מיכאלי:>
פה אחד זה מאושר.


תקנות איסור הלבנת הון (כללים לבקשת מידע והעברתו מן הרשות המוסמכת לאגף המודיעין במטה הכללי של צבא ההגנה לישראל), התשע"ד-2014.
הצבעה
בעד – פה אחד
נגד – אין
נמנעים – אין
ההצעה לאשר את תקנות איסור הלבנת הון (כללים לבקשת מידע והעברתו מן הרשות המוסמכת לאגף המודיעין במטה הכללי של צבא ההגנה לישראל) התשע"ד-2014, נתקבלה.

<היו"ר אברהם מיכאלי:>
מביא את זה להצבעה וזה מאושר פה אחד.


תקנות איסור הלבנת הון (כללים לבקשת מידע והעברתו מן הרשות המוסמכת לאגף הביטחון במערכת הביטחון), התשע"ד-2014. מביא את זה להצבעה.
הצבעה
בעד – פה אחד
נגד – אין
נמנעים – אין
ההצעה לאשר את תקנות איסור הלבנת הון (כללים לבקשת מידע והעברתו מן הרשות המוסמכת לאגף הביטחון במערכת הביטחון), התשע"ד-2014, נתקבלה.

<היו"ר אברהם מיכאלי:>
מאושר פה אחד. 

התקנות מאושרות. תודה רבה. בהצלחה.

<הישיבה ננעלה בשעה 12:15.>
